Návrh ROZHODNUTIE RADY o predložení návrhu na zaradenie dodatočných chemických látok do prílohy A k Štokholmskému dohovoru o perzistentných organických znečisťujúcich látkach v mene Európskej únie /* COM/2013/0131 final - 2013/0073 (NLE) */





DÔVODOVÁ SPRÁVA 1. KONTEXT NÁVRHU Štokholmský dohovor o perzistentných organických látkach (ďalej len „dohovor“), ktorý bol schválený rozhodnutím Rady 2006/507/ES[1], nadobudol platnosť 17. mája 2004. Cieľom dohovoru je chrániť ľudské zdravie a životné prostredie pred perzistentnými organickými látkami. Dohovor poskytuje na základe zásady predbežnej opatrnosti rámec na odstránenie výroby, používania, dovozu a vývozu momentálne dvadsiatich dvoch prioritných perzistentných organických látok, bezpečné nakladanie s nimi a ich bezpečné zneškodnenie a vylúčenie alebo zníženie uvoľňovania určitých neúmyselne vyrobených perzistentných organických látok. Nariadením (ES) č. 850/2004 o perzistentných organických znečisťujúcich látkach[2] sa v právnych predpisoch Únie prevzali záväzky vyplývajúce z dohovoru a Protokolu o perzistentných organických látkach k Dohovoru o diaľkovom znečisťovaní ovzdušia prechádzajúcom hranicami štátov (ďalej len „protokol“), ktorý bol schválený rozhodnutím Rady 259/2004[3]. V článku 8 ods. 1 dohovoru sa uvádza, že každá strana môže predložiť sekretariátu návrh na zaradenie chemickej látky do príloh A, B alebo C k dohovoru, ktorý potom preskúma Posudzovací výbor pre perzistentné organické látky na základe článku 8 ods. 3 a 4. Návrh obsahuje informácie uvedené v prílohe D. Postup prijímania dodatkov k prílohám sa riadi článkom 22 dohovoru. Podľa dostupných vedeckých informácií a správ o preskúmaní a po náležitom zohľadnení výberových kritérií stanovených v prílohe D k dohovoru má dikofol vlastnosti perzistentných organických látok. Dikofol nebol zaradený[4] medzi účinné látky v prílohe I k smernici 91/414/EHS z 15. júla 1991 o uvádzaní prípravkov na ochranu rastlín na trh[5]. Okrem toho dikofol nebol zaradený[6] ani do prílohy I alebo IA k smernici Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh[7]. K uvádzaniu na trh a používaniu tejto látky už preto v EÚ nedochádza alebo je značne obmedzené. V roku 2008 na základe rizikového profilu dikofolu a súvisiacej súhrnnej správy[8], ktoré vypracovalo Holandsko, EÚ nominovala dikofol na zaradenie medzi perzistentné organické látky v rámci protokolu. Okrem toho Posudzovací výbor pre perzistentné organické látky vyhodnotil dikofol ako potenciálnu alternatívu endosulfánu. Na základe tohto posúdenia zastáva Posudzovací výbor pre perzistentné organické látky názor, že dikofol spĺňa kritériá prílohy D k dohovoru, a preto by sa mohol považovať za perzistentnú organickú látku. Nie je možné vylúčiť, že dikofol sa stále vyrába, používa alebo vo väčšom rozsahu neúmyselne uvoľňuje v iných krajinách. Z dôvodu možného diaľkového prenosu tejto chemickej látky do životného prostredia nestačia opatrenia prijaté na vnútroštátnej úrovni alebo na úrovni Únie na zabezpečenie vysokej úrovne ochrany životného prostredia a ľudského zdravia a je potrebné konať v širšom medzinárodnom kontexte. Do ďalšieho stretnutia Posudzovacieho výboru pre perzistentné organické látky v októbri 2013 je vhodné, aby Komisia v mene Únie predložila sekretariátu štokholmského dohovoru návrh na zaradenie dikofolu do prílohy A. To predstavuje pozíciu, ktorá sa má prijať v mene Únie na účely článku 218 ods. 9 ZFEÚ. 2013/0073 (NLE) Návrh ROZHODNUTIE RADY o predložení návrhu na zaradenie dodatočných chemických látok do prílohy A k Štokholmskému dohovoru o perzistentných organických znečisťujúcich látkach v mene Európskej únie RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 191 ods. 1 v spojení s článkom 218 ods. 9, so zreteľom na návrh Európskej komisie, keďže: (1) Únia 16. novembra 2004 rozhodnutím Rady 2006/507/ES zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva ratifikovala Štokholmský dohovor o perzistentných organických znečisťujúcich látkach[9]. (2) Ako strana dohovoru môže Únia podávať návrhy na dodatky k prílohám k dohovoru. V prílohe A k dohovoru sa uvádzajú perzistentné organické látky, ktoré sa majú vylúčiť. (3) Podľa dostupných vedeckých informácií a správ o preskúmaní a po náležitom zohľadnení výberových kritérií stanovených v prílohe D k dohovoru má dikofol vlastnosti perzistentných organických látok. (4) Dikofol EÚ nominovala ako potenciálnu perzistentnú organickú látku podľa protokolu k Dohovoru o diaľkovom znečisťovaní ovzdušia prechádzajúcom hranicami štátov z roku 1979. Okrem toho podľa predbežného hodnotenia Posudzovacieho výboru pre perzistentné organické látky, vykonaného v rámci identifikácie alternatív endosulfánu, dikofol spĺňa kritériá stanovené v prílohe D k dohovoru. (5) K uvádzaniu na trh a používaniu dikofolu už v EÚ nedochádza. Nie je možné vylúčiť, že táto látka sa stále vyrába, používa alebo vo väčšom rozsahu neúmyselne uvoľňuje v tretích krajinách. (6) Z dôvodu možného diaľkového prenosu dikofolu do životného prostredia nestačia opatrenia prijaté na vnútroštátnej úrovni alebo na úrovni Únie na zabezpečenie vysokej úrovne ochrany životného prostredia a ľudského zdravia a je potrebné konať v širšom medzinárodnom kontexte. (7) Únia by preto mala predložiť návrh sekretariátu Štokholmského dohovoru na zaradenie dikofolu do prílohy A k dohovoru. PRIJALA TOTO ROZHODNUTIE: Článok 1 1. Únia predloží návrh na zaradenie dikofolu (číslo CAS: 115-32-2) do prílohy A k Štokholmskému dohovoru o perzistentných organických látkach: 2. Komisia o návrhu v mene Únie informuje sekretariát dohovoru, pričom uvedie všetky informácie požadované podľa prílohy D k dohovoru. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 209, 31.7.2006, s. 1. [2] Ú. v. EÚ L 158, 30.4.2004, s. 7. [3] Ú. v. EÚ L 81, 19.3.2004, s. 35. [4] Rozhodnutie Komisie (2008/764/ES) z 30. septembra 2008 o nezaradení dikofolu do prílohy I k smernici Rady 91/414/EHS a odobratí povolení pre prípravky na ochranu rastlín obsahujúce túto látku (Ú. v. EÚ L 262, 1.10.2008, s. 40). [5] Ú. v. ES L 230, 19.8.1991, s. 1. [6] Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (Ú. v. EÚ L 325, 11.12.2007, s. 3). [7] Ú. v. ES L 123, 24.4.1998, s. 1. [8] K dispozícii na: http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf. [9] Ú. v. EÚ L 209, 31.7.2006, s. 1.